
પાસ્ખા
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 2: ઈશ્વરના પરાક્રમી માણસો
	હેતુ
	બાળકોને બતાવવું કે ઈશ્વરે મિસરમાં હલવાનના બલિદાન દ્વારા પોતાના લોકોના જીવ કેવી રીતે બચાવ્યા … અને ઈશ્વરના હલવાન ઈસુ ખ્રિસ્તના બલિદાન દ્વારા ઈશ્વરે આપણને કેવી રીતે બચાવ્યા છે.

	શાસ્ત્રવાંચન
	નિર્ગમન 12:1-14, 29-36; 1 પીતર 2:24-25

	મુખપાઠ કલમ
	નિર્ગમન 12:13
“[જ]્યારે હું મિસર પર પ્રહાર કરીશ ત્યારે લોહી જોઈને હું તમારા પરથી પસાર થઈ જઈશ.”



પાઠની રજૂઆત
શરૂઆત
બાળકોનાં કુટુંબોમાં ચોક્કસ સમયે બનાવાતા અને ખવાતા ખાસ ભોજન કે ઉજાણીઓ વિશે વાત કરો. આ રીતે તમે કયા ખાસ પ્રસંગો ઉજવો છો?
આજના શિક્ષણના મુખ્ય મુદ્દાઓ
	1.ઈશ્વરે મૂસાને ઇઝરાયલના લોકોને ખાસ દિવસે તૈયાર કરવાના ખાસ ભોજન વિશે કહેવાની સૂચના આપી. તેમણે બરાબર યોગ્ય પ્રમાણમાં અને બરાબર યોગ્ય રીતે તૈયાર કરવાનું હતું (નિર્ગમન 12:1-5).
	2.દરેકે પોતે પસંદ કરેલું ઘેટું કે બકરું એ જ દિવસે મારવાનું હતું અને પ્રાણીનું થોડું લોહી પોતાના ઘરના બારસાખ પર લગાવવાનું હતું (12:6-7). ચિત્ર 16 બતાવો. વર્ગ વાર્તાનો આ ભાગ અભિનય કરીને બતાવી શકે.
	3.માંસ ઝડપથી રાંધવાનું હતું અને બધું વધેલું બાળી નાખવાનું હતું. દરેકે મુસાફરી માટે નીકળવા તૈયાર રહેવાનું હતું (12:8-11).
	4.મધ્યરાત્રિએ મિસરના બધા પ્રથમજનિત મરણ પામ્યા: ફારુનનો મોટો દીકરો અને તેના બધા લોકોના અને તેમનાં પશુઓના પ્રથમજનિત નર. પણ ઈશ્વરે ઇઝરાયલીના ઘરના બારસાખ પર લોહી જોયું ત્યાં તે પસાર થઈ ગયા. એટલે આ પર્વને પાસ્ખા કહેવાય છે (કલમ 12-14, 29). ચિત્ર 16 ફરી બતાવો.
	5.મિસરીઓ એટલા ડરી ગયા કે તેમણે ઇઝરાયલીઓને જવા વિનંતી કરી; તેમણે તેમને સાથે લઈ જવા ભેટો પણ આપી (કલમ 30-36).
	6.આ પછી ઘણાં વર્ષે ઈશ્વરે પોતાના દીકરા ઈસુ ખ્રિસ્તને આ જગતમાં મોકલ્યા. ઇઝરાયલીઓને મરણથી બચાવવા જીવ ગુમાવનારાં પાસ્ખાનાં હલવાનોની જેમ, ખ્રિસ્તે આપણને પાપ અને મરણમાંથી બચાવવા પોતાનું જીવન આપ્યું. ચિત્ર 23 બતાવો. પાપ ગુલામી જેવું છે, કારણ કે તે આપણને એવા બંધનમાં રાખે છે જેમાંથી આપણે પોતે છૂટી શકતા નથી. ઇઝરાયલના લોકોને મિસરની ગુલામીમાંથી છોડાવવાના હતા અને તેમને મરણથી બચાવવા હલવાનનું બલિદાન અપાયું. ઈસુ ઈશ્વરના હલવાન છે, જેમનું લોહી આપણને મરણથી બચાવે છે અને પાપની ગુલામીમાંથી છોડાવે છે.
વાર્તા પ્રત્યે આપણો પ્રતિભાવ
એક વાર એક માણસ હતો જે ચોર હતો. પોલીસે તેને પકડીને ધરપકડ કરી. તેને ન્યાયાધીશ સમક્ષ લઈ જવાયો, જેણે ચોર છૂટે તે પહેલાં ખૂબ મોટો દંડ ભરવાનો હુકમ કર્યો. માણસ પોતે આ દંડ ભરી શકે તેમ ન હતો, પણ તેના પિતા આવ્યા અને તેના વતી ભર્યો. પોતાના દીકરાની સ્વતંત્રતા ખરીદતો દંડ ભરવા પિતાએ પોતાનાં બધાં ઢોર વેચવાં પડ્યાં.
આપણાં પાપો માટે આપણે જે દંડ (કે દેવું) ભરવું જોઈતું હતું તે ભૂંસી નાખવા ઈસુએ પોતાનું સર્વસ્વ બલિદાન કર્યું. આપણા માટે તેમના બલિદાન બદલ પ્રભુ ઈસુનો આભાર માનવા વર્ગને પ્રાર્થનામાં દોરો.
મુખપાઠ કલમ દૃઢ કરાવો

